作者:許渾
標題:冬日宣城開元寺贈元孚上人
內容:一缽事南宗，僧儀稱病容。曹溪花裡別，蕭寺竹前逢。燭影深寒殿，經聲徹曙鐘。欲齋簷睡鴿，初定壁吟蛩。詩繼休遺韻，書傳永逸蹤。藝多人譽洽，機絕道情濃。汲澗瓶沈藻，眠階錫掛松。雲鳴新放鶴，池臥舊降龍。露茗山廚焙，霜粳野碓舂。梵文明處譯，禪衲暖時縫。層塔題應遍，飛軒步不慵。繡梁交薜荔，畫井倒芙蓉。翠戶垂旗網，朱窗列劍鋒。寒風金磬遠，晴雪玉樓重。妙理三乘達，清才永珍供。山高橫睥睨，灘淺聚艨艟。微霧蒼平楚，殘暉淡遠峰。林疏霜摵摵，波靜月溶溶。劍出因雷煥，琴全遇蔡邕。西方知有社，支許合相從。